SK Úradný vestník Európskej únie C 322/4

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 322/04

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

ŽIADOSŤ O ZMENU A DOPLNENIE V SÚLADE S ČLÁNKOM 9

„CASATELLA TREVIGIANA“

ES č.: IT-PDO-0105-0982-19.03.2012

CHZO ( ) CHOP ( X )

1. Položka v špecifikácii výrobku, ktorej sa zmena a doplnenie týka:

—  Názov výrobku — ☒ Opis výrobku —  Zemepisná oblasť —  Dôkaz o pôvode — ☒ Spôsob výroby —  Spojenie —  Označovanie —  Vnútroštátne požiadavky —  Iné [uveďte]

2. Druh zmeny a doplnenia:

— ☒ Zmena a doplnenie jednotného dokumentu alebo zhrnutia —  Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena a doplnenie špecifikácie, ktorá nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena a doplnenie (zmeny a doplnenia):

3.1. Opis výrobku:

Vkladá sa ustanovenie o menšom rozmere, než aký sa uvádza v súčasnej špecifikácii. V súčasnosti hmotnosť stanovená pre „malý“ syr je najmenej 0,25 kg. Ide o požiadavku na výrobu „malého“ syra „Casatella Trevigiana“ CHOP s najmenšou hmotnosťou 0,20 kg a v dôsledku toho o zmenu priemeru z 8 – 12 cm na 5 – 12 cm.

Výška zostáva rovnaká (4 – 6 cm).

Táto zmena sa vyžaduje z toho dôvodu, že tento tvar je klasifikovaný pre predaj ako „jedna porcia“ a je určený na uspokojenie potrieb malej rodiny a jednotlivcov. Tým by sa rozšíril rad cieľových spotrebiteľov tohto výrobku, zlepšila by sa pozícia syra „Casatella Trevigiana“ CHOP v organizovaných distribučných sieťach, čo by viedlo k jeho výraznejšiemu rozšíreniu na regionálnej, štátnej aj medzinárodnej úrovni.

3.2. Spôsob výroby:

Zoznam plemien v súčasnosti zahŕňa aj plemeno Burlina a jeho krížence, ktoré sa nedopatrením vynechali zo špecifikácie schválenej predtým. Plemeno Burlina je pôvodným plemenom regiónu Veneto a vždy bolo súčasťou väčšiny stád; do asi roku 1930 to bolo najbežnejšie mliečne plemeno v počte presahujúcom 15 000 kusov. Mlieko plemena Burlina sa používalo na výrobu typických syrov. Následne však početnosť tohto dobytka výrazne poklesla. From 1985, thanks to the creation of the register of indigenous bovine breeds and geographically concentrated ethnic groups, and also to projects to improve milk quality, there has been renewed growth in the Burlina population, whose milk is ideally suited to the production of ‘Casatella Trevigiana’ PDO.

JEDNOTNÝ DOKUMENT

NARIADENIE RADY (ES) č. 510/2006

„CASATELLA TREVIGIANA“

ES č.: IT-PDO-0105-0982-19.03.2012

CHZO ( ) CHOP ( X )

1. Názov:

„Casatella Trevigiana“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1:

Mäkký syr získaný syrením plnotučného mlieka výhradne kráv týchto plemien: Friesian, Pezzata Rossa, Bruna, Burlina a ich krížencov. Pri uvedení na trh má tieto organoleptické vlastnosti: syrová hmota je mäkkej konzistencie, lesklá, mierne krémová, rozpúšťajúca sa v ústach, mliečnobielej až smotanovo bielej farby. Môžu v nej byť viditeľné drobné, nezreteľné oká. Konzistencia hmoty je taká, že syr „Casatella Trevigiana“ CHOP nie je možné zaradiť medzi „roztierateľné“ ani skutočne krémové syry.

Syr je bez kôry alebo s nevýraznou kôrou, tradične je valcovitého tvaru.

Má jemnú, mliečnu a sviežu arómu.

Má sladkú mliečnu chuť s mierne kyslým nádychom.

Chemické vlastnosti: Vlhkosť: 53 – 60 % Tuky: 18 – 25 % v celej hmote Bielkoviny: > 12 % v celej hmote

Fyzikálne vlastnosti: Tvar: valcovitý Hmotnosť veľký: 1,8 – 2,2 kg malý: 0,20 – 0,70 kg Priemer veľký: 18 – 22 cm malý: 5 – 12 cm Výška veľký: 5 – 8 cm malý: 4 – 6 cm

3.3. Suroviny (len pri spracovaných výrobkoch):

Mlieko použité na výrobu „Casatella Trevigiana“ CHOP musí pochádzať z poľnohospodárskych podnikov v príslušnej zemepisnej oblasti (provincia Treviso).

V spracúvanom mlieku musí byť viac ako 3,2 % tuku. Mlieko nesmie obsahovať konzervačné látky a použitie mledziva alebo mlieka pochádzajúceho od zjavne chorých kráv nie je prípustné. V poľnohospodárskom podniku sa mlieko musí konzervovať chladením. Syrenie sa musí v každom prípade začať do 48 hodín po nadojení.

3.4. Krmivo (len pri výrobkoch živočíšneho pôvodu):

Výživa kráv produkujúcich mlieko použité na výrobu „Casatella Trevigiana“ CHOP musí spĺňať tieto požiadavky:

— aspoň 90 % musí pozostávať z krmív s pôvodom v oblasti vymedzenej v bode 4.3,

— aspoň 60 % sušiny denných kŕmnych dávok dojníc musí pochádzať z objemových krmív,

— nesmú sa používať tieto krmivá, ktoré nie sú typické pre výrobnú oblasť: kŕmna repa, ovocie alebo zvyšky zo spracovania citrusových plodov alebo olív, vičenec vikolistý alebo sekernica, celá zelenina alebo zvyšky zo spracovania artičokov, karfiolu, repy alebo rajčín.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Celý výrobný proces (chov dobytka, produkcia mlieka, zrážanie, spracovanie syroviny, tvarovanie, odkvapkávanie, solenie a zrenie syra) sa musí uskutočňovať v oblasti uvedenej v bode 4.

Spracovanie mlieka sa uskutočňuje v týchto krokoch: chov dobytka, produkcia mlieka, spracovanie a zrenie.

3.6. Osobitné pravidlá pri krájaní, strúhaní, balení atď.:

Syr „Casatella Trevigiana“ CHOP sa musí na trh uvádzať zabalený. Vzhľadom na vysokú náchylnosť podliehať skaze, ako aj delikátnosť „mäkkého“ syra „Casatella Trevigiana“ CHOP, by dlhá preprava ešte nezabaleného výrobku mohla narušiť jeho organoleptické a chemicko-fyzikálne vlastnosti, pričom by sa zmenili najmä dĺžka a spôsob zrenia.

S cieľom zaručiť zachovanie typických kvalitatívnych vlastností výrobku je preto potrebné obmedziť čas medzi výrobou a balením. Balenie sa preto musí uskutočniť na mieste výroby, aby sa okrem zachovania nezmenených chemických, fyzikálnych a organoleptických vlastností zaručila jeho špecifickosť, vysledovateľnosť a kontrola.

3.7. Osobitné pravidlá pri označovaní:

Syr „Casatella Trevigiana“ CHOP možno identifikovať prostredníctvom tejto značky:

Nápis „Denominazione d’Origine Protetta“ (chránené označenie pôvodu) sa môže nahradiť skratkou „DOP“ (CHOP).

Pomer medzi hornou a dolnou časťou vyobrazenej značky je nemenný. Musí sa nachádzať na vonkajšom ochrannom obale syra.

Na vonkajšom obale sa nesmú uvádzať propagačné ani zavádzajúce informácie.

Rozmery značky musia byť úmerné rozmerom obalu podľa toho pravidla: celková šírka nápisu „Casatella“ nesmie byť menšia ako 80 % priemeru obalu.

Vzhľadom na typ syra nie je prípustné uvádzať žiadne informácie priamo na syre.

Použitie obalu, na ktorom sa uvádza opísaná značka a nápis, je povinné.

4. Stručné vymedzenie zemepisnej oblasti:

Celá provincia Treviso.

5. Spojenie so zemepisnou oblasťou:

5.1. Špecifickosť zemepisnej oblasti:

Vlastnosti a kvalitatívne charakteristiky syra „Casatella Trevigiana“ CHOP sa úzko spájajú s jeho miestnym, rodinným a vidieckym pôvodom, ako aj s remeselným vývojom techniky výroby syra a pôvodnými bakteriálnymi kmeňmi, ktoré sa vyvinuli na mieste výroby. Kvalita a špecifickosť syra „Casatella Trevigiana“ CHOP typicky súvisia priamo a bezprostredne s vlastnosťami miestnej mikroflóry obsiahnutej v mlieku, ako aj s teplotou a časom spracovania, ktoré ovplyvňujú výber druhov, kmeňov a koncentrácií mikroflóry.

5.2. Špecifickosť výrobku:

Syrová hmota „Casatella Trevigiana“ je mäkkej konzistencie, je lesklá a mierne krémová, rozpúšťa sa v ústach a je mliečnobielej až smotanovo bielej farby; môžu v nej byť viditeľné drobné, nezreteľné oká.

Syr je bez kôry alebo s nevýraznou kôrou, tradične je valcovitého tvaru; Má jemnú, mliečnu a sviežu arómu a sladkú mliečnu chuť s mierne kyslým nádychom.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Nedávne štúdie dokazujú, že v mikroflóre, ktorá sa rokmi vyvinula vo vymedzenej oblasti, sa nachádzajú rôzne kmene teplomilných streptokokov, ktorých vlastnosti a metabolická činnosť sú podstatné nielen pri acidifikácii, ale aj preto, že prispievajú k zmyslovým vlastnostiam výrobku, medzi ktoré patrí osobitá, mierne kyslá chuť dozretej syrovej hmoty.

Takisto prítomnosť, hoci v menšom rozsahu, teplomilných laktobacilov s vyššou proteolytickou aktivitou zaručuje odbúravanie kazeínov, pričom sa tvoria molekuly alebo ich prekurzory schopné ovplyvniť konzistenciu, zrenie a chuť syra. Tieto podmienky sú úplne vlastné tejto špecifickej oblasti a nemožno ich inde reprodukovať.

Typická technika, ktorú výrobcovia používajú pri spracúvaní mlieka vrátane zrážania pri nízkej teplote, bola vyvinutá ako tradičná technika s cieľom využiť a zvýšiť prítomnosť termofilných streptokokov a laktobacilov.

Výsledkom je zdôraznenie a vymedzenie hlavných senzorických a organoleptických vlastností syra „Casatella Trevigiana“ CHOP.

Tento typický syr z oblasti Treviso je výsledkom dávnej tradície domácej výroby syra. Spôsob výroby sa odovzdával ústnym podaním, pričom ide o veľmi jednoduché metódy výroby syra. Skutočný pôvod tohto syra však spočíva v tradíciách výroby syra, ktorú v oblasti Treviso už od roku 1962 označujú ako „dávnu“.

Existujú mnohé písomné záznamy, ktoré môžu potvrdiť, že Casatella je syr pôvodom z provincie Treviso.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Ministerstvo začalo vnútroštátne námietkové konanie uverejnením návrhu na uznanie „Casatella Trevigiana“ ako chráneného označenia pôvodu vo úradnom vestníku Talianskej republiky č. 157 z 8. júla 2011.

Úplné znenie špecifikácie výrobku je dostupné na tejto webovej stránke:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke ministerstva (http://www.politicheagricole.it) kliknutím na „Prodotti di Qualità“ (na ľavej strane obrazovky) a napokon na „Disciplinari di Produzione all’esame dell’UE [regolamento (CE) n. 510/2006]“.

(1) Ú. v. EÚ L 93, 31.3.2006, s. 12.